Otvorenie festivalu starostou a hajtmanom z budovy kyjovskej radnice v auguste 2011
**Slovácky rok** je národopisný festival, ktorý sa koná v moravskom Kyjove od roku 1921. Je jedným z najstarších folklórnych festivalov v Česku, pričom od roku 1971 sa opakuje každé štyri roky a zvyčajne trvá tri dni. Jednotlivé obce slováckeho Kyjovska prezentujú svoje kroje a zvyky – jazda kráľov (Skoronice), stavanie mája (Bukovany) atď. Nechýba prehliadka dychových a cimbalových kapiel, tanečné zábavy, jarmok, výstavy, prehliadka detských skupín, krojovaný sprievod atď. Festival sa koná po celom meste (námestie, park, ulice, múzeum, štadión, letné kino…) a zvyčajne tu vystupuje viac ako 3 000 ľudí.

Na rozdiel od iných tradičných folklórnych slávností v tejto oblasti sa Slovácky rok nezakladá na žiadnej náboženskej tradícii ani na sviatku patróna obce. Členovia Sokola a Národných jednôt chceli pôvodne ukázať miestne ľudové zvyky tak, ako sa na Slovácku počas roka odohrávajú, a vzbudiť záujem o slovácke kroje, ktoré sa už z každodenného života vo veľkej miere vytrácali. Dodnes tak prispieva k zachovaniu ľudových tradícií na Slovácku. Popri Medzinárodnom folklórnom festivale v Strážnici a Vlčnovskej jazde kráľov je Slovácky rok jedným z najvýznamnejších folklórnych podujatí na východnej Morave. Je to slávnosť len Dolňácka z Kyjovska, bez účasti krojovaných súborov z iných regiónov.

V roku 2007 počet platiacich návštevníkov presiahol 21 000 a vystúpilo tu približne 3 500 účinkujúcich. V krojovanom sprievode kráčalo 2 000 ľudí z 33 obcí.

História
--------

Stavanie mája
Jarmok
Jazda kráľov
Mariánska púť
Po prvýkrát sa Slovácky rok konal 14. a 15. augusta 1921 na počesť 50. výročia založenia miestneho Sokola. Prvý deň sa niesol v duchu sokolských osláv. Na župných cvičeniach sa zúčastnili sokolské skupiny z Francúzska, Juhoslávie a USA. V dopoludňajších hodinách druhého dňa vystúpila sokolská jednota z Vlčnova s jazdou kráľov. Popoludní prešiel mestom krojovaný sprievod a potom sa na cvičisku pri sokolovni predviedli ľudové zvyky: dožinky (obce Ježov, Kelčany, Žádovice), otvorenie hodov (Lanžhot), veniec (Bukovany, Sobůlky), stínanie barana (Bohuslavice), mlátenie káčera (Boršov, Nětčice), šibačka (Vlkoš), svadba (Milotice, Šardice) a výrub mája (Svatobořice). Slávnosti dopĺňala veľká národopisná výstava, divadelné predstavenie drámy Maryša Aloisa a Viléma Mrštíkovcov a krojovaná jazda kráľov. K popularizácii slávností prispelo ich filmové spracovanie a následné premietanie v Európe a USA. Odhaduje sa, že slávnosti sledovalo až 30 000 návštevníkov. Prítomní boli aj niektorí zahraniční novinári a spisovatelia.

Vzhľadom na priaznivý ohlas sa Slovácky rok zopakoval 4. a 5. júna 1922, potom 5. a 6. júna 1927, 28. a 29. júna 1931. Ďalšie oslavy boli naplánované na rok 1939, ale pre nepriaznivú politickú situáciu boli nakoniec zrušené. Po dvadsaťpäťročnej prestávke sa Slovácky rok opäť konal 23. a 24. júna 1956, 18. augusta 1957, 1961 a 1971. V tomto roku sa rozhodlo o organizovaní podujatia každé štyri roky.

### Prehľad Slováckych rokov 1921 – 2019

|  |  |
| --- | --- |
| 1. Slovácky rok | 14. – 15. augusta 1921 |
| 2. Slovácky rok | 4. – 5. júna 1922 |
| 3. Slovácky rok | 5. – 6. júna 1927 |
| 4. Slovácky rok | 28. – 29. júna 1931 |
| 5. Slovácky rok | 23. – 24. júna 1956 |
| 6. Slovácky rok | 17. – 18. augusta 1957 |
| 7. Slovácky rok | 19. – 20. augusta 1961 |
| 8. Slovácky rok | 13. – 15. augusta 1971 |
| 9. Slovácky rok | 15. – 17. augusta 1975 |
| 10. Slovácky rok | 17. – 19. augusta 1979 |
| 11. Slovácky rok | 12. – 14. augusta 1983 |
| 12. Slovácky rok | 14. – 16. augusta 1987 |
| 13. Slovácky rok | 16. – 18. augusta 1991 |
| 14. Slovácky rok | 10. – 13. augusta 1995 |
| 15. Slovácky rok | 13. – 15. augusta 1999 |
| 16. Slovácky rok | 14. – 17. augusta 2003 |
| 17. Slovácky rok | 10. – 12. augusta 2007 |
| 18. Slovácky rok | 11. – 14. augusta 2011 |
| 19. Slovácky rok | 13. – 16. augusta 2015 |
| 20. Slovácky rok | 15. – 18. augusta 2019 |
| 21. Slovácky rok | 10. – 13. augusta 2023 |

Kyjovské letné slávnosti
------------------------

Keďže Slovácky rok sa koná raz za štyri roky, v ostatných rokoch sa konajú pravidelne v polovici augusta Kyjovské letné slávnosti. V roku 2013 sa konal 18. ročník festivalu, ktorý trvá vždy jeden víkend. Sú spojené najmä s dožinkovými slávnosťami. Najnavštevovanejší býva jarmok na námestí so sprievodným programom, ktorý nie je zameraný len na folklór. V sobotu sa pravidelne koná *Žalmanov folklórny Kyjov* v letnom kine alebo výstava a ochutnávka vín. V nedeľu ráno sa koná mariánska púť a pútnická omša v Kostole Nanebovzatia Panny Márie, pred ktorým sa na námestí zhromaždí množstvo veriacich v krojoch. Popoludní prejde mestom krojovaný dožinkový sprievod. Počas oboch dní sa koná výstava králikov, holubov a hydiny Českého zväzu chovateľov a ďalšie podujatia, ako napríklad program pre deti, divadlo, vystúpenie šermiarov, cimbalovej a dychovej hudby, slováckeho kyjovského súboru, mažoretiek atď.

Referencie
----------

1. ↑   Skoroňáci projedou Kyjovem na koních. *Hodonínský deník.cz*, 2007-08-09. Dostupné online [cit. 2021-05-08]. (česky)
2. ↑   Folklórní festival Slovácký rok láká do Kyjova. *Český rozhlas*, 2007-08-10. Dostupné online [cit. 2014-06-28]. (česky)
3. ↑   Slovácký rok nabízí sedm výstav. *Hodonínský deník.cz*, 2011-08-10. Dostupné online [cit. 2014-06-28]. (česky)
4. ↑   Slovácký rok: Vystoupí tři tisíce účinkujících. *Hodonínský deník.cz*, 2011-01-26. Dostupné online [cit. 2014-06-28]. (česky)
5. ↑   Svátek byl úspěšný. *Hodonínský deník.cz*, 2007-09-13. Dostupné online [cit. 2014-06-28]. (česky)
6. ↑   Kyjov bude tři dny patřit hudbě a tanci. Už po osmnácté. *Hodonínský deník.cz*, 2014-06-28. Dostupné online. (česky)

Literatúra
----------

* *Slovácký rok v Kyjově 1921–1999: obraz národopisné slavnosti*. [s.l.] : [s.n.], 1999. (česky)
* *Národopisná slavnost Slovácký rok v Kyjově*. [s.l.] : [s.n.], 2014. Dostupné online. (česky)
* *Návraty Kyjovska*. [s.l.] : [s.n.], 1991. (česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Slovácky rok**

Externé odkazy
--------------

* Oficiálne stránky
* Slovácký rok v Kyjove – video z cyklu Českej televízie Na hranici tradícií
* Slovácký rok – video z cyklu Českej televízie Folklórny magazín

Zdroj
-----

*Tento článok je čiastočný alebo úplný preklad článku Slovácký rok na českej Wikipédii.*